**PRANEŠIMAS ŽINIASKLAIDAI**

**2025 02 28**

**Antakalnio poliklinika moteris dėl krūties vėžio nemokamai tikrins nuo 45 metų, priims ir šeštadieniais**

**Antakalnio poliklinika primena, jog nuo šių metų sausio 1 d. pasikeitė krūties vėžio prevencinės programos amžiaus ribos. Nuo šiol moterys nuo 45 (ankščiau buvo 50-ies metų amžiaus riba) iki 74 metų amžiaus gali kas du metus nemokamai tikrintis dėl krūties vėžio.**

Be to, siekiant didinti prieinamumą, Antakalnio poliklinika pacientes mamografijos tyrimui nuo šiol priima ir šeštadieniais, nuo 9 iki 15 valandos. Pabrėžiama, jog valstybės kompensuojamam mamografijos tyrimui atlikti būtina turėti šeimos gydytojo siuntimą.

Mamografijos tyrimas naudojamas profilaktinei krūties vėžio patikrai ir yra išsamiausias tyrimas šių dienų medicinoje. Tyrimas leidžia įvertinti krūties audinius, leidžia nustatyti simptomus, kai jaučiamas skausmas, užčiuopiami guzeliai ar jaučiami kiti patologiniai reiškiniai.

Antakalnio poliklinikos šeimos gydytoja Akvilė Bumblytė sako, jog nors prevencinė programa Lietuvoje veikia jau 20 metų, nemaža dalis moterų neskuba ja pasinaudoti. „Norime, kad moterys suprastų, jog prevencija yra efektyviausias būdas rūpintis savo sveikata. Net jei diagnozė pasitvirtina, tai nėra gyvenimo pabaiga. Priešingai, kuo ankstyvesnėje stadijoje nustatomas vėžys, tuo geresni gydymo rezultatai ir tuo geresni išgyvenamumo rodikliai,“ – sako gydytoja A. Bumblytė.

A. Bumblytė pažymi, jog šiuo metu Lietuvoje apie 70 proc. visų krūties vėžio atvejų nustatoma pirmoje arba antroje stadijoje. „Ilgamečiai duomenys rodo, jog nustačius krūties vėžį ankstyvoje stadijoje, jis gali būti išgydomas. Tuo tarpu diagnozavus krūties vėžį vėlyvoje stadijoje, išgyvenamumas siekia vos 31 proc.”, – sako A. Bumblytė.

Gydytoja ypač atkreipia dėmesį tų moterų, kurių šeimoje jau buvo nustatyti krūties vėžio atvejai – joms rizika yra ženkliai didesnė. „Tai, kad prevencine programa šiuo metu gali pasinaudoti moterys nuo 45 metų amžiaus yra gera žinia, kurią raginu plačiai skleisti. Tačiau taip pat būtina žinoti, jog ir jaunesnės moterys turi rūpintis savo sveikata ir iki 45 metų tikrintis profilaktiškai. Krūties vėžys geriausiai pastebimas radiologiniais diagnostikos metodais: mamografija, ultragarsu ar magnetiniu rezonansu, kuriuos raginu atlikti nelaukiant 45 metų amžiaus“, – sako šeimos gydytoja Akvilė Bumblytė.